b'\n_START_ARTICLE_\nArmeenia NSV vapp\n_START_PARAGRAPH_\nArmeenia NSV vapp oli 1922\xe2\x80\x931936 Taga-Kaukaasia SFNV ja 1936\xe2\x80\x931991 NSV Liidu haldus\xc3\xbcksuse Armeenia NSV vapp._NEWLINE_Esimene Armeenia NSV vapp loodi 1920. aastal Punaarmee poolt vallutatud Armeenia aladele loodud Armeenia NSV-le. See oli \xc3\xbcmmargune kilp, millel oli kujutatud Ararati m\xc3\xa4e tagant t\xc3\xb5usvat p\xc3\xa4ikest. P\xc3\xa4ikese kohale oli kirjutatud ANSV (Armeenia NSV) armeeniakeelses kirjas. S\xc3\xb5\xc3\xb5ri alumises osas olid ristatud kuldsed sirp ja vasar. Kilbi \xc3\xbcmber oleva ringi alumisele osale oli kirjutatud armeenia keeles K\xc3\xb5igi maade proletaarlased, \xc3\xbchinege!._NEWLINE_2. veebruaril 1922, kui Armeenia NSV, Aserbaid\xc5\xbeaani NSV ja Gruusia NSV moodustasid Taga-Kaukaasia SFNV, muudeti ka Armeenia NSV vappi. Sirp ja vasar viidi s\xc3\xb5\xc3\xb5ri \xc3\xbclemisele osale p\xc3\xa4ikese kiirtesse, vapile lisati viinamarjav\xc3\xa4\xc3\xa4did ja oliivipuu oksad. Kilbi \xc3\xbcmber oleva ringi \xc3\xbclemisele osale kirjutati armeenia keeles "Armeenia N\xc3\xb5ukogude Sotsialistlik Vabariik". Selle vapi autorid olid Martiros Sarjan ja Akop Kod\xc5\xbeojan._NEWLINE_Viinamarjad vahetult Ararati m\xc3\xa4e all meenutasid \xc3\xbchtlasi piiblilegendi sellest, et Noa laev oli p\xc3\xa4rast \xc3\xbclemaailmset veeuputust j\xc3\xa4\xc3\xa4nud kinni Ararati m\xc3\xa4e otsa ja et just Noa olevat maailma esimene viinamarjakasvataja olnud._NEWLINE_29. m\xc3\xa4rtsil 1941 asendati oliivipuu oksad viljapeadega, p\xc3\xa4ike aga punase viisnurkse t\xc3\xa4hega sirbi ja vasara taustal. Viisnurgast v\xc3\xa4ljusid p\xc3\xa4ikesekiired. Viinamarjav\xc3\xa4\xc3\xa4did ja viljapead s\xc3\xbcmboliseerisid p\xc3\xb5llumajandust._NEWLINE_Legendi j\xc3\xa4rgi protestis T\xc3\xbcrgi Ararati kujutamise \xc3\xbcle Armeenia vapil, sest Ararati m\xc3\xa4gi on osa T\xc3\xbcrgi territooriumist. Rahvakomissar Anatoli Lunat\xc5\xa1arski olevat selle peale vastanud, et T\xc3\xbcrgi vapil on j\xc3\xa4llegi kujutatud Kuu, ehkki Kuu ei kuulu T\xc3\xbcrgile. _NEWLINE_Armeenia NSV vapp oli kasutusel 19. aprillini 1992. Ta asendati Armeenia vapiga.'